khistorydata/jeongjo-sjw-relations huggingface dataset:
정조 8년
甲辰二月初十日酉時。上御誠正閣。有司堂上京畿監司同爲入侍時。有司堂上徐有隣李在簡趙時俊。京畿監司沈頤之。同副承旨洪仁浩。假注書鄭東觀。記注官金鳳顯。記事官李崑秀。以次進伏訖。上曰。就議大臣。則諸議何如。有隣曰。領相鄭存謙。則以爲。海西雖有穀。決難輸送。湖西如忠州等處。似或便近。然亦難移送。若於穀還錢中某條劃給。則似好云。而銅一節。亦以爲貿置無妨云矣。右相金熤。則以爲。海湖俱難容手云。而貿銅事亦無異同。判府事徐命善之意。大體亦同。左相李福源。亦無他議。而貿銅事。則以爲。賑廳如難獨辦。則與兵曹錢。通同貿置。似好云矣。領府事金尙喆。則以爲。老病昏憒。不敢參聞此等議論爲言。而與臣有所酬酢者矣。以爲勿論關東湖西。雖或稍多劃給。未爲不可云矣。判府事李徽之。則以爲。欲移海西穀。則變通海船。然後方可議之云。他件竝無異同矣。上曰。卿等之意。何如。有隣曰。昨日已爲陳達。而以錢區劃。似好矣。在簡曰。穀物之難輸。旣如右所陳。以錢劃給之外。無他道矣。時俊曰。海西民戶穀簿。旣不能相當。船運他道之穀。又如彼其難。則錢條區劃之外。無他道矣。有隣曰。今因關東伯錢穀請得之報。至有詢問時原任之擧。而又以海西之穀小。湖西之歉荒。不欲移轉。特命嶺西大同田米。全數劃給。竝與京貢蔘價錢。而添還糶糴。爲東民德意。逾往逾摯。其在仰體之道。不敢以職在有司。援例爭執。而第作還之法。若不嚴立科條。另加主管。則畢竟事勢。便歸消融。且嶺東賑口。雖未知加減之如何。而以目下所付商量。則朝家劃給二萬石。恐無不足之理。其他別巡分給外。特恩劃下諸條。亦當在添還之中矣。今番田米蔘錢及前劃下各項諸條。傡令從便作還。名曰賑恤廳補還。取耗分留等節。使賑廳主管。而此旣是別般惠澤。不虞之備。資益必多。雖値餉還停減之時。毋得循例混入於未捧之中。未捧守令解由拘礙。亦依法典擧行事。出擧條嚴飭。何如。上曰。依爲之。出擧條上曰。湖西則當待該道伯報狀裁處。而尙無皁白。未知有何料量。而誠莫曉其故也。有隣曰。頃者有所往復於臣。而錢七八千兩。災減米一千石。欲爲請得云矣。時俊曰。今年有閏朔之故。尙無後時之慮。其意似欲觀來頭徐徐爲之矣。上曰。道臣持重。豈不是美事。而歲前則謂以意在準捧還穀。不必爲騷動之擧。而正月以後。則所當專力於賑糶之方矣。雖有閏朔。當念麥秋前接濟之策。則尙無一啓之論列。豈非泄泄之甚乎。有隣曰。似欲鎭定而然矣。上曰。雖出鎭定之計。然終有稽緩之歎。二月將半之後。始請區劃。則朝家亦何以準計於一啓乎。且念有限之穀物。旣已先劃於他道。則又安有波及湖西之物乎。有隣曰。湖民或有以漁采料賴者。民情不甚遑汲故也。似非全無料量而然矣。上曰。鑄錢之事。雖欲更加商確。而目下錢荒特甚。發賣之穀。都民。以其無錢。不得買食云。鑄役雖難猝議。貿銅一節。及今議定。可也。貿銅後當儲置何處耶。有隣曰。當置於出錢之司矣。上曰。當限幾許斤耶。有隣曰。銅價則當限十萬兩。而一稱之價。則當爲七千兩矣。上曰。貿銅之議。工判力主。果能監董其貿遷之節。料量於儲蓄之方耶。時俊曰。救荒之要。莫先於散錢。散錢之時。不可以白給。故臣意以爲。不可不從速貿銅。留待鑄錢之時矣。上曰。若欲貿銅。則賑廳所儲之錢。可無不足之患乎。有隣曰。賑廳見存之錢。只是三萬餘兩。雖以關西賑穀發賣之錢。竝入其中。猶不滿十萬之數。故左相之議。則欲與兵曹。竝力貿銅矣。上曰。兵曹遺在之數。幾年董飭。僅能彌縫。則今不可更爲着手於莫重之軍需。而況昨年。因關西穀三萬石貿置。旣用本曹錢九萬兩。本曹封不動留儲餘數。只是七萬兩。今欲以貿銅條。七萬兩劃出。則不足之數。爲三萬兩。左相言。似未思及。似此委折。領府事議中。以均賑廳中錢邊有裕處。優數許貸。以爲生穀之方云者。甚有意見。有司之臣。雖以出給錢貨。爲持難。此則不然。旣非白給。旋作穀物。則兩年發賣。穀儲枵然。及今鳩穀。散置列邑。猶賢乎以錢畜積。徒見其貫朽之爲無用也。上曰。左副承旨入侍。出榻敎賤臣承命出。與左副承旨趙尙鎭偕入進伏。上曰。畿伯進前。頤之進伏。上曰。今夜召見。爲楊牧擧條事也。卿見其擧條乎。頤之曰。擧條則臣未及見。而楊州之民多穀小。最於一道。設賑分還。俱爲難堪。故該牧使。曾以請得京廳錢穀之意。有所往復於臣矣。今果奏達於前席矣。上曰。所謂京廳。穀則盡歸於發賣。錢則將入於貿銅。又豈有分俵畿邑之資乎。昨年劃給賑資之不足。爲幾許乎。頤之曰。三十六邑。俱爲不足。楊州則未能的知矣。上曰。楊州不足之數。二千石云矣。頤之曰。摠廳保還請得之數。殆近五萬兩錢。故道內各邑。略略排巡。作還爲計。而大體不足之處。楊州與水原爲最矣。本道前例。亦有請得京廳穀物之事。而甲戌則爲三千石。丙子丁丑則或二千石或一千石矣。上曰。然乎。當有商量區劃之道矣。上曰。畿伯今年善捧還穀云。甚可嘉尙。此是操縱得宜之致。都數幾何。而今捧幾許耶。頤之曰。二十三萬六千石內。未捧爲四千石許矣。上曰。何以能如是多捧乎。頤之曰。俱是諸邑守令之力。且三分減一之故。民亦善納矣。有隣曰。是災邑守令擇差之效矣。上曰。雖緣弩末之勢。嶺東九郡。太不成說矣。有隣曰。七千石之內。僅捧一百餘石。甚爲非矣。上曰。災邑守令。不難遞來。故有此弊耳。如前杆城守。似是故避者矣。有隣曰。然矣。而有親病之故。終至遞改矣。上曰。甚爲非矣。此等之人。不可不少有懲勵矣。上曰。方與備堂。商議漁鹽船稅之弊矣。畿內則何如耶。頤之曰。與他處無異矣。上曰。若使道臣主管。則何如。頤之曰。不敢的對其利害矣。上曰。所謂鹽稅云者。稅田耶。是稅盆耶。時俊曰。鹽稅。觀其場土之豐薄。分等定稅矣。有隣曰。徵稅於盆矣。上曰。不然矣。鹽盆之稅。亦隨場地豐薄膏瘠。定其稅額。蓋土盆。以鹽田應稅故耳。土盆設令破缺。摘奸其鹽田陳廢。然後許頉。惟鐵盆不然矣。上曰。均廳事目中選武布事。漸不成說矣。近則無以喪懸頉者乎。畿內則。何如。頤之曰。近以倫紀嚴禁。故其弊漸少矣。上曰。軍門之有害於民。多矣。若無一軍門。則惠廳亦可復故矣。上曰。楊州事。就議大臣稟處。可也。上命書傳敎曰。關東伯。以嶺東分還穀。將不免絶巡。聞有加請錢穀之擧。纔令有司堂上。就議時原任大臣。諸議皆以爲不可準請許施。然則先給此數。仍又另飭道伯。姑先略綽排比。猶勝於靳持。惠廳所關嶺西蔘價錢。已貸外餘數。勿論未上納已上納。全數劃給本道。以爲分還之需。數過萬金。則在本道爲貯粟之方。在惠廳爲生穀之計。未必不爲兩便。依此施行之意。分付。加請穀物。旣過萬包。而只以錢條加劃。事面誠有不可。聞大同條田米當納爲千石零云。此亦留作還需事。一體。分付。向因備局草記。摠廳屬僧番錢。尤甚邑蕩減。之次稍實邑。許令留作還賑之資矣。更思守廳。不可異同。之次稍實邑僧番錢。依摠廳例擧行。將此傳敎。自廟堂竝卽仔細論理。行會該道。仁浩書訖。上命退。諸臣以次退出。
정조 8년
行都承旨沈豐之坐。行左承旨徐有防坐。右承旨林錫喆坐直。左副承旨趙尙鎭坐。右副承旨金載瓚坐直。同副承旨洪仁浩坐。注書二員未差。假注書鄭東觀仕朴能源仕直。事變假注書朴宗默仕。
정조 8년
傳于沈豐之曰。輪對官入侍。
정조 8년
徐有防啓曰。檢閱尹行任。自鄕上來云。卽爲牌招。何如。傳曰。允。
정조 8년
以漢城左尹李崇祜初度呈辭。傳于林錫喆曰。發賣未畢。雖是亞堂。不可經遞。此呈辭勿施還出給。限畢發賣。本府堂上呈告。切勿呼望。
정조 8년
金載瓚。以戶曹言啓曰。璿源殿東翼閣以下雨漏諸處修改吉日。更爲擇入事。命下矣。卽令日官推擇。則今月十八日辰時爲吉云。以此日時擧行。何如。傳曰。允。
정조 8년
洪仁浩。以禮曹言啓曰。來三月初十日大報壇親祭時。省牲省器之節。依例以親臨磨鍊擧行乎。敢稟。傳曰。謹當躬行矣。
정조 8년
趙尙鎭。以賑恤廳言啓曰。訓鍊都監右部中司中哨書字的元辰位。今正月二十八日。渠之家前。得生纔五六日男兒。欲爲收養。告于西部。自該部。同日牒呈。故依願施行。帖文追後成給之意。敢啓。傳曰。知道。
정조 8년
甲辰二月十一日辰時。上御誠正閣。輪對官入侍時。行都承旨沈豐之。假注書朴能源。記注官金健修金鳳顯。造紙署別提玄光國。典獄署參奉柳煥東。活人署別提金浩成。瓦署別提金九剛。東學訓導林孝源。中學訓導承膺祚。西學訓導李聖輪。義盈庫直長李厚老。東氷庫別提全大重。尙瑞院副直長金啓淳。西氷庫別檢趙鎭明。典設司別提朴東俊。司圃署直長趙廷獻。宗親府典簿韓鼎謩。以次進伏訖。上曰。輪對官以次進前。玄光國等。進奏職姓名。上問職掌。光國等各以次進奏。上問所懷。光國等俱對曰。無所懷矣。上命輪對官先退。仍命承史退。諸臣以次退出。
정조 8년
甲辰二月十一日午時。上御誠正閣。承旨入侍時。右承旨林錫喆。假注書鄭東觀。記事官李崑秀尹行任。以次進伏訖。上曰。奉審承旨。如已入來。入侍。賤臣承命出。與左承旨徐有防偕入進伏。已而命退。承史以次退出。
정조 8년
甲辰二月十一日酉時。上御觀物軒。坐直承旨入侍時。右承旨林錫喆。假注書朴能源。記事官李崑秀尹行任。以次進伏訖。上命書傳敎曰。今聞奉審回奏之言。慶基殿儀仗中。多有渝色物件云。斯速卜日修改日字狀聞。告由香祝。以爲及期下送之地事下諭于全羅監司處。仍命退。諸臣以次退出。
정조 8년
趙尙鎭啓曰。合辭方張之時。兩司無詣臺之員。事甚未安。除在外外。呈告人員。竝卽牌招。何如。傳曰。允。
정조 8년
以文臣製述。取稟。傳于徐有防曰。十七日爲之。
정조 8년
以校理權以綱牌不進罷職傳旨。傳于沈豐之曰。只推。
정조 8년
傳于林錫喆曰。都承旨與平安監司入侍。
정조 8년
傳于沈豐之曰。政官牌招開政。
정조 8년
有政。吏批。判書徐有隣進。參判金夏材牌不進。參議金憙傳旨未下。承旨沈豐之進。以金思穆爲大司諫。兪岳柱爲獻納。崔守魯爲正言。盧瑞國爲右通禮。李兼彬爲修撰。尹昌履爲典籍。金履信爲尙州牧使。兼春秋單崔鎭夏。折衝鄭德壽趙德仁。以上。今加嘉善賞加。
정조 8년
兵批。判書李𡊠病。參判吳大益病。參議鄭象仁病。參知李致中入直進。承旨金載瓚進。宋載經申思運爲副司直。南景龍柳朴顯輔朴興福爲副司果。
정조 8년
趙尙鎭啓曰。合辭闕啓。事甚未安。今日政。新除授臺諫。待下批牌招。何如。傳曰。允。
정조 8년
以督運御史狀啓。湖西移轉穀發送事。傳于洪仁浩曰。湖西運送二萬五千石穀物。準數裝載。業已發船云。言念民事。極爲多幸。愼風看護之意。纔令嚴飭湖南。而爾則今已竣事。復命當在何間。船隻過本道境後。卽爲上來之意。回諭。
정조 8년
傳于趙尙鎭曰。禮房承旨入侍。
정조 8년
傳于洪仁浩曰。金養和代。南行宣傳官。令該曹口傳差出。
정조 8년
兵曹口傳政事。李彦敬爲宣傳官。
정조 8년
沈豐之。以吏曹言啓曰。成均館學諭金泰熙。除拜後過限未肅拜。依例罷職。何如。傳曰。允。
정조 8년
洪仁浩。以賑恤廳言啓曰。崇信坊任掌韓泰輝。今二月初七日。伏處橋近處。得纔過三七日遺棄男兒。本洞居良人林泰雲。欲爲乳養。而貧不自食。自願受料。告于東部。自該部同日牒呈。故依節目給料。使之乳養之意。敢啓。傳曰。知道。
정조 8년
洪仁浩。以賑恤廳言啓曰。靑寧尉契居武藝別監張忠。今二月初十日。大廣通橋近處。得九歲男兒。於屯金欲爲收養。告于南部。自該部。同月十一日牒呈。故依願施行。帖文追後成給之意。敢啓。傳曰。知道。
정조 8년
趙尙鎭。以備邊司言啓曰。奎章閣提學金鍾秀所啓。以爲楊州穀少民多。排巡無路。民情遑急。賑廳穀物與錢參量劃下本道。以爲分俵於排巡不足之邑事。下詢廟堂處之爲辭。而批旨。有與惠堂相議。指一稟處之命矣。賑廳穀物之劃付本道。雖有已例。昨秋惠廳米條之留錢換給。殆過萬包。且當兩年發賣之時。本廳事勢。亦甚可悶。而第念閣臣。適出畿邑。爲本道民事。有此啓請。民事之惶急。尤可推知。不可以前已優劃。有所靳持。往復惠堂。細加酌量。以賑廳米一千石。劃付本道。使之分俵於最不足邑。俾無絶巡之患。而米儲旣已枵然。以錢代下之意。一體。分付該廳。何如。傳曰。一千之數。果無不足之慮乎。近於兩年發賣之餘。所收錢貨。徒然充溢。無生穀之方。且聞錢荒日甚。民間之借貸無路。及今散錢。待秋鳩穀。未必不爲公私兩便之道。然卿之所請。必有抖量。依此草記施行。可也。
정조 8년
趙尙鎭。以義禁府言啓曰。崔範重。杖八十。收贖告身。盡行追奪。徒二年定配照律公事判付內。本事旣非用意欺隱。則歸之詐不以實。勘以徒年定配律名。不已太重。削職放送。尹光濩。杖八十收贖。奪告身三等。照律公事判付內。功減一等。大體言之。未及聞知。未必不爲公罪。本律以公罪勘放。見今春務方殷。使之待城門開。還官事。命下矣。崔範重。削職放送。尹光濩。功減一等。杖七十。以公罪收贖。而待城門開。卽爲還官事。申飭放送之意。敢啓。傳曰。知道。
정조 8년
大司憲李亨逵。副應敎李兢淵。掌令安鼎大。獻納兪岳柱。校理林濟遠。副校理林道浩。正言崔守魯。修撰李鼎運啓曰。請出置罪人鄭致達妻爲先還配海島。仍令王府。快正典刑。以洩神人之情。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。
정조 8년
大司憲李亨逵。掌令安鼎大。獻納兪岳柱。正言崔守魯啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。
정조 8년
掌令安鼎大啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。
정조 8년
正言崔守魯啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣。定配罪人聖中。放逐罪人有臣宗甲義俊等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。措辭見上答三司曰。不允。答兩司曰。不允。答府曰。不允。第四件事五件事九件十件事。亟停勿煩。答院曰。不允。第三件五件十五件事。亟停勿煩。
정조 8년
甲辰二月十二日辰時。上御觀物軒。左副承旨入侍時。左副承旨趙尙鎭。假注書朴能源。記事官李崑秀尹行任。以次進伏訖。上曰。爾之自海伯遞來不久。道內民籍穀簿多寡。何如。尙鎭對曰。道內穀簿。以臣來時計之。則都數爲累十萬石。而還穀。民有願不願矣。大抵穀簿。山郡過多。而沿海太少。穀亦不能精實矣。上仍命書傳敎曰。湖西運穀裝發形止。督運御史狀聞。來到已久。而過境形止。尙不登聞。近來湖南事稽忽。有如是矣。令廟堂申飭。仍以愼風看護着意指路之意。一體措辭嚴飭。又命書傳敎曰。十八日眞殿行閣雨漏處修改時。依昨秋例。各該曹堂郞待令事。分付。以十一日文臣製述。取稟。命書傳敎曰。以十七日爲之。上曰。政官出牌乎。尙鎭曰。朝已出牌矣。上曰。守令皆下直乎。尙鎭曰。未能詳知矣。仍命退。諸臣以次退出。
정조 8년
甲辰二月十二日巳時。上御觀物軒。工房承旨入侍時。右承旨林錫喆。假注書朴能源。記事官李崑秀尹行任。以次進伏訖。上命書傳敎曰。平安監司來待。賤臣承命出。與平安監司鄭民始偕入進伏。上曰。左承旨右副承旨。藥房提調副提調竝入侍。賤臣承命出。與左承旨徐有防。右副承旨金載瓚。藥房提調徐有隣。副提調沈豐之偕入進伏。上謂民始曰。本道昨年能免凶。民情何如云耶。民始對曰。本道事情。未及詳知矣。上曰。今春頗寒。日氣不調。果不有妨於民事乎。民始曰。今年節候旣晩。春耕尙遠。日氣之寒。似不至有害矣。仍命退。諸臣以次退出。
정조 8년
甲辰二月十二日酉時。上御觀物軒。禮房承旨入侍時。行左承旨徐有防。假注書朴能源。記事官李崑秀尹行任。以次進伏訖。上命書傳敎曰。發遣吏郞。明日受香所諸執事。淸齋與否。摘奸以來。仍命退。諸臣以次退出。
정조 8년
行都承旨沈豐之坐。行左承旨徐有防坐。右承旨林錫喆坐。左副承旨趙尙鎭坐。右副承旨金載瓚坐直。同副承旨洪仁浩坐直。注書二員未差。假注書鄭東觀仕朴能源仕直。事變假注書朴宗默仕。
정조 8년
都承旨沈豐之啓曰。右副承旨金載瓚。今日不爲仕進。卽爲牌招。何如。傳曰。允。
정조 8년
趙尙鎭啓曰。御營大將徐有大。右邊捕盜大將趙圭鎭。以東南關王廟獻官。今方受香出去矣。徐有大所授御營大將命召及兼帶左邊捕盜大將命召及大將牌傳令牌。趙圭鎭所授命召及大將牌傳令牌。來請還納。何以爲之。敢稟。傳曰。仍佩往來。御將及左捕將。則訓將兼察。右捕將則前御將李柱國兼察。竝牌招聽傳敎。
정조 8년
傳于徐有防曰。禮房承旨馳詣受香所。奉審摘奸。舞樂生。一體摘奸以來。
정조 8년
傳于洪仁浩曰。平安監司入侍。
정조 8년
傳于洪仁浩曰。平安監司鄭民始下直。長弓一張。長箭一部。片箭一部。筒兒一箇。賜給。
정조 8년
以吏曹參議金憙牌不進罷職傳旨。傳于洪仁浩曰。只推。
정조 8년
兵曹口傳政事。以洪龍鎭爲平壤中軍。
정조 8년
趙尙鎭啓曰。掌令安鼎大詣臺之後。因獻納兪岳柱請罷啓辭。纔已出去矣。合辭闕啓。事甚未安。大司憲李亨逵。卽爲牌招。何如。傳曰。允。
정조 8년
以大司諫金思穆牌不進罷職傳旨。傳于趙尙鎭曰只推。
정조 8년
以執義李頤祥。掌令宋銓。持平金寅燮洪聖淵牌不進罷職傳旨。傳于趙尙鎭曰。只推。
정조 8년
趙尙鎭啓曰。執義李頤祥。掌令宋銓。持平金寅燮洪聖淵。旣有只推之命。一體牌招。何如。傳曰。允。
정조 8년
傳于洪仁浩曰。備局有司堂上。明朝入侍。
정조 8년
以臺諫有闕。政事取稟。傳于金載瓚曰。明日爲之。
정조 8년
趙尙鎭。以義禁府言啓曰。因咸鏡北道監賑使李在學狀啓刑曹粘目內。吉州牧使卞至健。待畢賑拿處。慶興前府使趙榮儉。移本府處之事。允下矣。趙榮儉今方待命。卽爲拿囚。卞至健。待畢賑。依例發遣府書吏交代後拿來。何如。傳曰。允。
정조 8년
獻納兪岳柱啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟。放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。臺諫去就。在於言責。而日前賓筵。掌令安鼎大。旣以不言。至被重推之典。則其在廉隅。固當惶蹙引退。而乃敢循例詣臺。殆若無故者然。揆以臺體。不可無警。請掌令安鼎大罷職。措辭見上答院曰。不允。第三件第五件第十五件事。亟停勿煩。末端事。依啓。
정조 8년
校理權以綱疏曰。伏以。天休滋至。邦慶無疆。元子宮相見之禮。順成於吉日。八域延頸之望。百僚蹈足之歡。曷有其極。仍伏念。臣自來情勢。有退無進。一味違傲。三歲于玆。三司之列。雖分自劃。尺天之陪。從以逖違。區區愚忱。耿結在中。迺者臺言峻發。至以星變後不言之罪。有所論斥。臣亦伊後三司中一人也。論其溺職之罪。宜先論思之任。而臣居是職。殆過數旬。不言之失。誠無間於行公與否。臣之踪地。到此益窮。參前較後。實無冒膺之望。荐犯違逋。只增罪戾。伏乞聖慈。曲加諒察。亟許鐫削。以安私分。以肅朝綱。不勝幸甚。臣不敢以見職自居。而略有所蘊。敢此附陳。惟聖明垂察焉。一曰法祖訓。宋臣范祖禹有言曰。欲法堯舜。當法祖宗。蓋祖功宗德之垂裕後昆者。無非堯舜之遺範也。惟我聖上。動法列聖。恭承心法。召對之席。進講寶鑑。嘉謨盛德。孰非監法之資。而洪惟我英宗大王五十年治平之化。皆從建極上做去。進退用捨之無或偏倚。政令施爲之一出公平。擧一世而措諸陶甄之中。導百僚而置之範圍之內。以基我東方永命之本。猗歟盛矣。後嗣王紹述之謨。傳受之法。其在斯乎。況今世道傾陂。朝象泮渙。其所以彌綸之策。調停之方。無過於建極二字。伏願聖明。懋哉懋哉。二曰開言路。臣於日昨。伏奉傳敎下者。十行溫綸。丁寧懇摯。念念於弭災之方。勤勤於求助之意。上自衮闕。下至官邪。導之使言。欲聞其鯁直之論。此誠轉災爲祥之一大機會也。來諫之德。虛襟之量。孰不欽仰。而第伏念前後求言之時。非無應旨之章。而未嘗聞一二事採施之效。臣恐殿下求言之敎。徒有其名。而聽言之道。終欠其實也。雖以向來朝參時諸臣敷奏事言之。廟堂之陳白。臺閣之論列。不翅屢百餘言。而仄聽閱月。迄無一言一事之略施行者。若是而其可望嘉言之日進於前耶。顧今星孛地震之災。式月斯生。凡諸修省之方。莫過於來諫。而來諫之道。亦惟在於懋實。伏願殿下。淵然深思。惕然反顧。必以誠之一字。以爲開言路弭天災之本焉。三曰革科弊。前後絲綸之飭。非不勤勵。臣隣章奏之請。非不煩複。而一年二年。迄未見釐革救正之效。此曷故焉。特以祗見其弊之末。而未知其弊之本耳。今之論者。無不說其弊。而未嘗救其弊者。職由於因循玩愒。駸駸然馴致於莫可救之境。苟不能及今痛革。因時制宜。則終必有無窮之患。而有不得以容易矯正者矣。近年以來。每當科時。輒下申飭之敎。十行綸音。揭諸試院之外。其所以禁斷而訓諭之者。靡不用極。凡在觀光之列者。孰不奉瞻祗聽。而挾冊之弊。攔入之患。愈往愈甚。小無顧忌。禁亂之官。莫能制之於外。主試之人。不得檢之於內。一任其淆雜。未見其整齊。士習如此。國綱可知。雖以近來大比之科言之。傳播之說。不勝紛紜。買文貰筆。論價者無恥。換父易祖。代入者相續。甚至於場外代述者。遍滿於試圍近處。傳聞狼藉。形跡難掩。似此痼弊。若不痛懲。則雖日用董飭。時加勸敎。士風之丕變。邦敎之蔚興。實恐末如之何矣。顧今矯捄之方。只有一道。面試是已。此法若行。則上所云許多之弊。不期祛而自祛。是誠轉移間事耳。人或謂面試之法。殆近迫切。有難輕易創行。而此則有大不然者。我朝用人之法。專取科目。一藝一能者。無或見漏於簡拔之明。則無才無技者。不宜冒玷於甲科之選。而今之代述者。不但沒恥於倖第。亦多無礙於進途。士夫之廉隅二字。視若弁髦。一則科弊。二則科弊。朱夫子所云人累科擧者。正道此也。若不以科擧取人則已。旣不得遽廢科擧。則捨此面試之法。而將何以矯其弊哉。是法一定。則士皆讀書。人必飭己。不出十年之間。文風大振。科制自嚴。無文者不得冒赴。有才者自可與選。夫如是則大小設場之時。挾冊之弊。不待禁而自禁矣。借製之習。不期止而自止矣。復何患士趨之不正。試法之漸壞也哉。至若陞庠之弊。尤有甚焉。當初設施之法。實出於勸奬之意。而世級漸降。風習益渝。爲士子者。全昧自修之道。爲主司者。又無久任之規。每經科試。聽聞多駭。左右鑽刺。圖占優等。東西奔競。要發初解。榜眼未坼。姓名先播。抄額未了。分排已定。不論文藝之優劣。必較地閥之高下。某邊則曰幾人當參。某人則曰緊逕自有。及其榜出。則一如所傳。小無差爽。其流之弊。匪今斯今。名以國試。寧有如許道理哉。館學試士之法。旣若是紛雜。則諸道都會之試。尤無可言。此不變通。則其所以勸課之政。適足啓躁競之風。士習之澆漓。試法之虧壞。誠非細憂也。內而陞學。外而都會。竝宜革罷。三年解額。計數付之於式年漢城之試。而只存其月課施賞之規。以倣程夫子改試爲課之法。則奔競之風。自可息矣。培養之術。亦云盡矣。四曰正文體。臣竊念文體之詿正。實係世道之汚隆。苟不能正以導之。變以新之。則綺麗浮夸之辭。卑弱荒僻之習。自不免襲謬循俗之歸。此雖似無關於政令之間。而顧其習俗升降之機。則亦不無治敎盛衰之分。恐不宜歸之於等閑底事。而有所忽之也。臣旣以科場之弊。發之於前。敢以科文之規。結之於後。大凡科文之體。自有套式之不可違越者。而近來大小之科。等文一出。疵毁百端。此非他故。直是早呈之弊耳。凡人之才分。有滯有敏。臨場之藻思。或通或塞。而一例責之於晷刻之頃。則雖以盧駱之倂儷。歐蘇之文章。其何能聚會精神。收拾散漫耶。以玆之故。急於構思。未暇具式。製呈者。徒尙於靑黃之對。考校者。不分於黑白之別。今之文體。雖謂之閒汨董。可也。伏願繼自今。嚴飭掌試之臣。寬其晷限。盡其才識。務取程式之文。斥去浮華之體焉。昔歐陽脩知貢擧文體大變。主試得人。成效如此。當今之世。豈必借才。須得如歐陽者。然後庶可責之以是任。竝宜留念焉。五曰立政規。國家用人之政。必以振淹疏滯。爲第一務。一或失之於私僞。則其何能允𠯴於物情。稱當於公議耶。不幸年來世故多端。隄防之道。在所當愼。釁累之類。固無可論。而其他無故之人。或因疏遠而棄之。或無攀援而斥之。甚至於初無形跡之著。而過爲疑阻者有之。錯認彷彿之嫌。而永爲枳塞者有之。好惡由是而不明。是非因此而未定。豈料聖明之世。有此迫隘之風哉。伏願益懋恢蕩之政。俾無沈屈之冤焉。六曰鎭民習。書曰民惟邦本。本固邦寧。又曰可愛非民。可畏非民。有國之先務。固莫過於保民。而所謂保民之道。不一其政。恩不可以專尙。威不可以獨廢。必也恩威竝施而後。始可以保民而王矣。數年以來。荐遭饑饉。凡所以接濟賙恤之政。逈出尋常。停糴之不足。又重以蠲稅減布。內帑之財。特命捐給。嶺南之穀。亟令督運。吾民之轉壑者。賴此而得活。恩至渥矣。德至厚矣。窮蔀殘氓。孰不仰哺知感。而第民情。易狃於安惰。只見其恩。而不見其威。故憑恃字恤之澤。或無畏戢之意。方伯守令。亦不能董之以威。巷議庭訕。風習日頹。擊鼓上言。猥越特甚。此若任其寬暇。無所懲戢。則當此紀綱陵夷之時。恐無以鎭其習而正其俗矣。惟願施之以恩。濟之以威。使斯民。咸囿於雨露霜雪之中。則本固邦寧之休。豈獨專美於古哉。七曰杜亂本。臣於懲討之論。以啓以疏。前後瀆擾者。凡幾遭矣。首尾六七年之間。巨慝尙逭王章。合辭便成故紙。古今天下。寧有是理。抑臣別有隱憂長慮者。支類餘孽之散配各處者。寔繁其徒。互結其種。於島於陸。潛滋暗蓄。死中求生之計。必無所不至。思之及此。寧不凜然。惟願亟允三司之請。以絶亂本焉。臣跡本孤畸。性又鈍劣。出入侍從之列。殆過數十餘年。而未嘗出一言論一事。適値求言之會。略陳無隱之悃。伏望聖上。俯賜察納。不以人而廢其言焉。答曰。省疏具悉。諸條陳勉。俱有意見。當留意矣。其中革科弊立政規二段。分付各該司。所以矯弊之方。講究以聞。爾其勿辭察職。
정조 8년
正言申耆疏曰。伏以。臣人旣庸賤。地又孤寒。而自在蔭路。偏被洪造。薄配纔宥。科名旋竊。榮耀已極。感戴冞切。臣雖無狀。區區報效之誠。豈敢跬步而忘哉。第緣性質麤鹵。才識疎短。雖於閑司漫職。尙患其不能稱塞。至如臺閣言責之任。豈或有一毫髣髴之理哉。日昨恩除。遽降於遇災求言之後。逃遁不得。冒沒登對。而衮闕時弊。無一言指陳於紸纊之前。退自循省。無面可顯。況又君讎國賊。共戴一天。凶黨亂孽。尙逭三尺。臺廳故紙。去年之啓。今年猶在。不允二字。昨日之批。今日又下。此固擧國臣民憂鬱痛迫者。而以臣觀之。則實若一己之忱誠淺薄。莫能孚格而然也。有臣如此。何敢自處以諫職。行呼唱役掌故而已哉。且臣老母。今年七十有六矣。素多疾病。近益癃痼。眼視失明。不辨晝夜。飮食起居。必須於人。數日以來。重添毒感。神思顚錯。氣息懍綴。臣焦遑煎迫。未忍離捨。召牌之下。冒陳衷懇。伏乞聖慈。諒臣職名之不稱。憐臣情私之方急。亟許鐫免。以便救護。仍治臣瀆擾之罪。以肅朝綱。不勝幸甚。答曰。省疏具悉。爾其勿辭。救護母病。
정조 8년
平安監司鄭民始敎書。王若曰。八路藩臬。最重關西。一代搢紳。無出卿右。肆推在心之簡。庸畀宣化之權。惟卿。端凝愷悌之姿。剛明通透之識。綜事則寘水不漏。毛髮莫非精神。律身則如玉無瑕。分寸皆遵繩墨。練達曉軍國之務。綽乎有餘。蘊藉抱文學之才。謙不自處。肆以震邸之契遇。爰有比年之登庸。當群逆煽亂之辰。一身之生死都忘。逮權凶竊柄之日。中夜之涕泗潛橫。素節不變於險夷。赤心常係於宗國。礪孤立無朋之操。受鋒鏑而不辭。抱一部明義之書。痛倫彝之將晦。允矣秉執之確爾。抑亦聲績之蔚然。置玉署奎閣之班。論思裨補之盡職。畀銀臺籌司之任。出納規劃之殫誠。東銓著藻鑑之譽。無一毫之偏係。南城膺鎖鑰之寄。有百雉之繕修。始也任怨而理財。誰知備水旱之意。今焉發廩而議賑。竟收救歉荒之功。雖國家無事之時。予不欲乎暫捨。況朝著多艱之日。卿豈可以遠離。然惟念卿勤勞之最多。憫卿情理之難强。禁闥聽十年之漏。身未暇於少休。高堂奉七耋之親。願宜遂於便養。況彼箕封一路。實我海東重藩。伊風謠弊瘼之要。前人之代草已備。若旬宣藩翰之任。通才之游刃自恢。玆授卿以平安道觀察使兼兵馬水軍節度使都巡察使管餉使平壤府尹。卿其益殫弘猷。式承明訓。綜明卿所固有。何難訟獄之公平。恬雅人莫不稱。庶見貪墨之憚戢。四十州黜陟。政豈忽於觀風。一千里關防。戎宜存於豫備。凡區劃更何多誥。若稟斷自有常規。於戲。遙作西塞之長城。縱多重雪山之喜。出自內閣之邇列。應切戀瓊樓之忱。卿其往哉。吾且召矣。故玆敎示。想宜知悉。
정조 8년
甲辰二月十三日辰時。上御觀物軒。平安監司入侍時。平安監司鄭民始。右承旨林錫喆。假注書朴能源。記事官李崑秀尹行任。以次進伏訖。上謂民始曰。卿今遠離。予心不勝悵然矣。民始曰。臣當遠行。下懷倍切象魏之戀矣。上曰。卿勿以遠離爲念。須下去着力奉公。可也。民始曰。中軍之職。責任不輕。而至若本道。則軍政比他尤難。冬朔亦有操鍊。不可不另擇。而新除本道中軍權伋。年紀老衰。有難理煩云。改差。令該曹。以年少有氣力者。各別口傳差出。催促下送。何如。上曰。依爲之。出擧條上命書傳敎曰。召對爲之。仍命書傳敎曰。奉審承旨入侍。又命崑秀誦御製詩。賜民始。仍命退。諸臣以次退出。
정조 8년
都承旨未差。左承旨未差。右承旨林錫喆坐直。左副承旨趙尙鎭坐直。右副承旨金載瓚坐。同副承旨洪仁浩坐。注書尹行任病沈晉賢未肅拜。假注書朴能源仕直。事變假注書朴宗默仕。
정조 8년
趙尙鎭啓曰。今十七日文臣製述爲之事。命下矣。處所何處爲之乎。敢稟。傳曰。仁政殿爲之。
정조 8년
金載瓚啓曰。備局有司堂上金華鎭徐有隣李在簡趙時俊。依下敎來待矣。傳曰。入侍。
정조 8년
傳于林錫喆曰。右承旨入侍。
정조 8년
兵曹口傳政事。副司直徐有防。
정조 8년
傳于洪仁浩曰。上注書越去。然後下注書新付云。前注書尹行任。仍任前職。今日政。新注書下批事。分付。
정조 8년
傳于洪仁浩曰。注書尹行任牌招。
정조 8년
趙尙鎭啓曰。注書被薦人沈晉賢。今當付職。薦狀依例成送吏曹之意。敢啓。傳曰。知道。
정조 8년
有政。吏批。判書徐有隣進。參判金夏材進。參議金憙式暇。同副承旨洪仁浩進。以姜爲執義。李鼎運金基正爲掌令。宋民載李翼晉爲持平。趙鼎鎭爲兵曹參議。鄭益祚爲兵曹佐郞。注書單沈晉賢。
정조 8년
兵批。判書李𡊠病。參判吳大益差祭。參議未差。參知李致中入直進。左副承旨趙尙鎭進。以鄭象仁爲副司直。李寅植爲司正。
정조 8년
以假注書望筒。傳于林錫喆曰。朴能源。仍察廳任。
정조 8년
傳于趙尙鎭曰。坐直承旨入侍。
정조 8년
以黃海監司狀啓。二月朔新産生靑魚。限內不得封進。惶恐待罪事。傳于趙尙鎭曰。勿待罪事。回諭。
정조 8년
趙尙鎭。以賑恤廳言啓曰。會賢坊二間屛門契居龍虎營軍官崔天逵。今二月十三日。渠之門前街上。得今年生遺棄女兒。小龍洞居黃召吏。欲爲乳養。而貧不自食。自願受料。告于南部。自該部。同月十四日牒呈。故依節目給料。使之乳養之意。敢啓。傳曰。知道。
정조 8년
趙尙鎭。以弘文館言啓曰。校理權以綱。疏批已下。卽爲牌招。何如。傳曰。允。
정조 8년
以校理權以綱牌不進罷職傳旨。傳于趙尙鎭曰。只推。
정조 8년
趙尙鎭。以弘文館言啓曰。本館下番闕直。事甚未安。新除授修撰李謙彬。卽爲牌招入直。何如。傳曰。允。
정조 8년
金載瓚。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 8년
甲辰二月十四日辰時。上御觀物軒。備局有司堂上入侍時。左參贊金華鎭。吏曹判書徐有隣。行副司直李在簡。工曹判書趙時俊。右副承旨金載瓚。假注書朴能源。記注官金健修金鳳顯。以次進伏訖。上曰。上注書入侍。尹行任進伏。上命載瓚書傳敎曰。禮房承旨馳詣宗廟景慕宮。奉審摘奸。仍詣弘陵。亦爲奉審摘奸以來。又命書傳敎曰。銓曹亞三堂。政座則懸病。政牌則違召。强引一二近例。終不行公。此而曲諒。無於例之例。自此始矣。在古名碩之似此地處。未嘗有以遞爲計。故相規模。自當別論。到今人人。豈可效此。此後此等處義之不載法典者。政院勿捧辭疏。吏曹參判金夏材。參議金憙。卽爲牌招。同參政事。上曰。今日召見卿等。正爲鑄錢之事耳。目今錢荒旣甚。奚待秋冬。鑄錢買銅之間。趁早決定。好矣。卿等之意。何如。工判以爲。姑先買銅爲好云。何以則好耶。有隣曰。賑廳所儲。其數無多。事勢誠難矣。上曰。賑廳事勢姑捨。兵曹只餘七萬兩。以此些少之物。何足以當買銅之需。二年發賣錢貨多儲。賑廳則似不難矣。有隣曰。賑廳錢。給畿營者。爲四萬兩。且本廳所以儲錢者。欲爲貿穀也。常平廳。亦是販賤買貴常平物價之義也。名雖異於賑廳。似不可買銅以置矣。均廳。給代外餘數。不過四萬。至於今年。歲入不能當歲出矣。上曰。予亦以爲賑廳錢。用於貿穀食防民役。實爲好道理。不可買銅矣。自工曹鑄錢似好。且領府事每言。中原工部鑄錢矣。有隣曰。漢亦有水衡錢矣。時俊曰。自工曹專當。實有難處之端。各衙門分排以鑄。似好矣。上曰。此則不可爲矣。予豈欲鑄錢。但錢荒太甚。民間。雖以米穀爲重。亦有泉貨。然後可以資生。故如是下敎耳。若使常賑廳出錢。其數當爲幾何。有隣曰。常平廳留儲爲五萬兩矣。若使他衙門分力。則似好矣。上曰。都監則出入相當。禁營。自有別備。御營守摠。亦無着手之處。將何以爲之耶。有隣曰。臣伏覩我聖上爲民之盛意。本廳形勢。有不可顧。常平所儲三萬兩出用。三萬兩。亦使他衙門出。則可以鑄錢矣。上曰。御營則記簿稍優。近來多有逋失。自丙申以後。頗成貌樣矣。然今番則使均賑廳專當。然後可以鑄錢。向來武將事。其爲受恥當如何。蕩滌一事。可謂不得已矣。若使今日武將。精白奉公。則幸矣。出錢時。先除其利。則今日武將。亦將爲棄人矣。卿等。則想必善爲矣。出付松都鑄錢。則何如。在簡曰。臣意則自京鑄錢。然後朝廷察飭。自有其方。而松京挾鑄之弊。不可不顧矣。有隣曰。京衙門鑄錢。前後無順成之事。故臣則以爲難矣。上曰。鑄錢之頃。似不多費日字矣。有隣曰。均廳錢雖出四萬兩。二萬之數。似無變通之路矣。上曰。向來漁鹽稅事。果已爛商乎。工判之議誠好。待領揆視事議處。而鑄錢。則似不可遲待矣。仍命書傳敎曰。錢荒之弊。前此非不稔聞。近益愈甚云。蓋因荐饑之餘。物價踴翔。就欲貿遷。其費倍於常年故耳。況於兩年發賣之後。民間錢貨之藏置公庫。數亦不些。以此以彼。宜講通貨之政。聞倭銅多年積峙。被執之路。亦甚艱辛。眞所謂主客俱困。以是貿銅及鑄錢。有日前收議大臣。僉議別無異同。令常平廳。從速貿銅。貿銅錢之流行民間。亦未必不爲救錢荒之一助。無或延拖。趁卽擧行事。一體申飭。又命書傳敎曰。都承旨左承旨許遞。前望單子入之。上曰。鑄錢事。若有傳聞。必有竊發之弊。只以買銅一款。傳敎言之。便否。何如。時俊曰。下詢大臣便否。然後擧行。似好矣。有隣曰。關西錢。亦爲輸來。以補不足之數。似宜矣。上曰。關西小米。年年取用。錢亦輸來。豈不悶乎。有隣曰。訓局錢還報關西耗條不足之數。向以嶺南咸安等邑牟麥。準折備償之意。議于大臣。筵達蒙允矣。目今饑荒之餘。儲穀爲重。自賑廳。以錢代送嶺南。備局句管軍作牟。則依準折移屬賑廳。以爲添還取耗之地。何如。上曰。依爲之。出擧條上曰。重臣金鍾秀爲惠堂時陳白。牟作租千石以上。定式登奏然後施行。而若使今日九百石作租。明日九百石作租。則只不滿千石之數而已。一年計之。將不知爲幾千石矣。在簡曰。果如聖敎矣。上命退。諸臣以次退出。
정조 8년
甲辰二月十四日酉時。上御觀物軒。坐直承旨入侍時。右承旨林錫喆。假注書朴能源。記注官金鳳顯。記事官李崑秀。以次進伏訖。上曰。注書馳詣景慕宮。看審祭物以來。賤臣承命往審回奏曰。祭物俱淨潔矣。上仍命退。諸臣以次退出。
정조 8년
行都承旨李亨逵坐。行左承旨具明謙坐直。右承旨柳誼未肅拜。左副承旨鄭東俊未肅拜。右副承旨趙尙鎭坐。同副承旨洪仁浩坐直。注書沈晉賢仕一員未差。假注書朴能源仕直。事變假注書朴宗默仕。
정조 8년
李亨逵啓曰。抄啓文臣親試。十七日爲之事。命下矣。處所。何處爲之乎。敢稟。傳曰。以文臣製述處所爲之。
정조 8년
洪仁浩。以禮曹言啓曰。卽接健元陵令所報。則本陵陵上西北邊壬亥方引石互架上駕石石頭。昨日酉時量。斷折落下。而落處裳石交會處覆縫石一條。亦爲受傷折爲三片。而以周尺尺量。則長爲二尺六寸。曲墻北邊後面。亦爲崩頹處長六尺七寸。高二尺二寸云。陵上石物及曲墻有頉如此。誠萬萬驚心。不可無慰安之擧。慰安祭。不卜日。今十七日設行。依例政府以下。卽爲進去奉審後稟處。何如。傳曰。允。
정조 8년
傳于洪仁浩曰。左副承旨入侍。
정조 8년
傳于洪仁浩曰。右副承旨入侍。
정조 8년
承旨前望單子入之。李亨逵具明謙落點。
정조 8년
趙尙鎭啓曰。新除授承旨具明謙。方在削職中。何以爲之。敢稟。傳曰。蕩滌。
정조 8년
傳于洪仁浩曰。新除授承旨牌招察任。
정조 8년
傳于洪仁浩曰。右承旨入侍。
정조 8년
承旨前望單子入之。柳誼鄭東俊落點。
정조 8년
具明謙啓曰。新除授右承旨柳誼。方在罷散中。何以爲之。敢稟。傳曰。敍用。
정조 8년
具明謙啓曰。新除授左副承旨鄭東俊。以前任成川府使。方在解由未出中。何以爲之。敢稟。傳曰。勿拘。
정조 8년
傳于具明謙曰。同副承旨入侍。
정조 8년
工曹判書前望子入之。具善復落點。
정조 8년
以全羅監司狀啓。嶺南穀轉運護送事。傳于洪仁浩曰。湖民望哺之情。如在目中。各別惕念。愼風看護。期於利涉。過本道境後無事交付。形止星火狀聞。以紓宵旰之念。關東嶺南護送差員。已有論賞之命。本道則差員。雖有多寡。道里亦有遠近。而賞典不宜異同。畢運狀本竝與差使員姓名。後錄狀聞事。令廟堂。分付。
정조 8년
甲辰二月十五日辰時。上御觀物軒。左副承旨入侍時。左副承旨趙尙鎭。記事官沈晉賢。記注官金健修金鳳顯。以次進伏訖。上曰。注書馳詣健元陵。陵上石物有頉處奉審。引石之緣何墜落。曲墻之何時頹圮。詳細探問以來。而必於午正前復命。可也。賤臣承命先退。承史以次退出。
정조 8년
甲辰二月十五日巳時。上御觀物軒。右承旨入侍時。右承旨林錫喆。假注書朴能源。記注官金鳳顯。記事官李崑秀。以次進伏訖。上命書榻敎曰。注書尹行任。還付翰林。卽爲牌招。上曰。右副承旨入侍。金載瓚進伏。上曰。抄啓文臣親試。十七日爲之。出榻敎上曰。右承旨聞有實𧏮。右副承旨聞有親病云。竝許遞。前望單子入之。出榻敎仍命退。諸臣以次退出。
정조 8년
甲辰二月十五日未時。上御誠正閣。承旨入侍時。右承旨林錫喆。假注書朴能源。記事官李崑秀尹行任。以次進伏訖。上曰。檢校直閣入侍。徐龍輔進伏。上曰。注書出去。奉審注書催促入侍。可也。賤臣承命出。與奉審注書沈晉賢偕入進伏。上曰。陵上奉審。則有頉處。何如。晉賢曰。陵上壬亥方駕石上交縫處。有覆上之石。昨日折落。而見石理。則元不硬强。且所折處上半。有水入色渝之痕。似非一朝一夕之故矣。其下裳石交縫處。亦有薄石覆縫者。而墮落時。亦爲碎折矣。上曰。所折之石。何以稱名云耶。晉賢曰。陵所諸人。則不知其名。故只以覆縫石報聞云矣。上曰。折處或有不改莎草。仍以修改之道乎。晉賢曰。所折之石入土處。只是周尺一尺許。故雖欲依前奉安。似有還墜之慮。且土中所餘之石根。不知其長短。改修之際。難保其不改莎草矣。上曰。何時折墜云耶。晉賢曰。聞參奉之言。則今日當焚香。故昨日酉時。守僕輩皆詣陵上修掃矣。石物折墜。適在是時。故守僕輩皆爲目覩云矣。上曰。曲墻頹圮處。則如何。晉賢曰。北墻外邊三尺許頹圮。而內邊及蓋瓦。則無頉。蓋因解土。有此頹落之患矣。上曰。折傷處。或可以鐵牽補耶。晉賢曰。墜落之石入土處。只是周一尺。故似難着手。而牽補之術。則臣不敢知矣。上命退。諸臣以次退出。
정조 8년
甲辰二月十五日酉時。上御誠正閣。同副承旨入侍時。同副承旨洪仁浩。假注書朴能源。記注官金鳳顯。記事官尹行任。以次進伏訖。上曰。奉審大臣以下入侍。出榻敎右議政金熤。戶曹判書鄭一祥。禮曹判書嚴璹。觀象監提調李崇祜進伏。上曰。京畿監司入侍。出榻敎沈頤之進伏。上曰。陵上石物有頉處奉審。則卿等所見如何。熤曰。臣等馳詣奉審。則陵上乾方駕石互駕上引石折傷處。周尺尺量。則爲一尺八寸。裳石交會覆縫石受傷處及曲墻後面崩頹處。果如陵官所報。而引石折傷之由。蓋緣駕石之有罅。年久動退。至於此境矣。上曰。此與戊子獻陵石物有頉處。何如。熤曰。獻陵有頉時事。臣未能詳知矣。上曰。伊時修改之役。至設都監。詳載儀軌中矣。石工輩似或有戊子修改時使役者。其果詳問乎。熤曰。石工處。則雖未及較問獻陵修改時事。而本陵石物。比獻陵。則尤爲久遠。且其石品。不能堅確。駕石則牽挽甚重。蓋石則合縫漸退。遂至引石之折傷矣。上曰。久遠陵寢石物。大抵多不堅之品矣。駕石漸退之故。引石似至於折傷矣。熤曰。然矣。上曰。旣經奉審之後。當議修改之擧。然非但年歲之最爲久遠。抑亦事體之至重且大。若依獻陵修改時。至於改封築之境。則豈不萬萬未安乎。大臣及諸卿之意。何如。熤曰。事係重大。不敢輕議於改封矣。一祥曰。愼重之道。誠如聖敎。雖非改封。豈無修改之道乎。折傷之石。或有以鐵片補完之例矣。璹曰。引石折痕。至爲一尺八寸。若欲修改。則果有重大之慮。以鐵補完。似爲得宜矣。熤曰。陵上改封之不敢輕議。臣等已於奉審後。有所商量。而鐵片補完。亦有他陵寢已行之例矣。上曰。鐵片補完。果有前例乎。畿伯當詳知矣。頤之曰。宣陵柱石折傷處。累以鐵片箍補矣。上曰。柱石則異於陵上石物矣。長陵石物。修改之擧。在於乙卯。若以辛亥封陵之年計之。則不過五年之間。而石物有頉。至於改修。其故何也。一祥曰。長陵石物。似因封陵時。有所未完。雖有五年後修改之擧。而本陵。則乃是四百年久遠陵寢。誠不敢輕議於改封。故臣等之意。以爲鐵片連補。果若可爲。則以圓樣鐵筒。補箍於內邊近一尺折傷之痕。因爲連補於外面之盈尺露出處。似宜矣。上曰。奉審圖形入之。賤臣承命奉入。上曰。今覽圖形。則乾方引石。有所折傷。此乃石面鐫刻方位之處耶。非徒乾方之折傷。壬方引石。亦有傾仄之形。此是久遠之故。次次動退者也。上曰。各陵修改時儀軌入之。鳳顯承命持入。上命頤之。讀奏獻陵修改儀軌。上曰。獻陵石物頉處。亦是引石矣。熤曰。然矣。而伊時文迹。只曰缺傷。似異於今番之折傷矣。上曰。鐵片連㭪之議。果如卿等所奏。則工役甚小。可以趁速爲之耶。熤曰。然矣。一祥曰。以鐵連補。雖欠完固。而改封一節。不敢遽議。惟待博詢而處之矣。璹曰。鐵片圍箍後。又以鐵灌其折處。則可免不固之患矣。上曰。鐵片連補。已是不獲已之議。況可論灌鐵之擧乎。予意則就其折傷處。因爲連合後。外面拕引處。則以堅石作小柱。以爲上按下支之地。旣無添補之痕。必勝鐵片之補矣。不用鐵片。而支以石柱。則似合愼重之道。而十二面引石中。獨此一面之石柱。似或如何矣。上曰。此則不然矣。鐵補雖異於改封。而若於連補之時。則必有莎草拆開之擧。其爲重難。當復如何。十二面之獨一石柱。乃是因其折傷。不得已改補之致。似無如何之端矣。璹曰。一石柱若或如何。則更就互對方位中一石面。添設石柱。亦無不可矣。上曰。卿所奏壬房傾仄處。亦有此患。其方位與此相比。則或可用石柱耶。熤曰。方位不相對比。傾仄又異折傷。似不當無端添設矣。臣意初以爲一面石柱。有所如何矣。及奉聖敎。則一柱之設。比諸鐵片之補。事體輕重。誠有自別。謹當退加講確於解事之人。以爲奉行之地矣。上曰。以元陵修改時事言之。故相若在。則必有意見。而見今朝著。似無曉解此等事之人。是可悶也。金奉朝賀。曾經獻陵修改時都提調。似或詳知伊時事狀矣。訓將今雖老矣。頗解石役等事。方欲使之往審矣。上命書傳敎曰。工曹判書許遞。前望單子入之。上曰。石柱補役。只出於予之所見。方待詳量更議。而若欲爲之。則其制當以小石作柱。上以支於駕石。下而安於磗石。則其爲堅完。亦當倍勝於鐵片之補矣。以此爲定。則須於不多日內。可以奉修矣。修改擇日。果在何間乎。崇祜曰。二十七日八日爲吉云矣。上曰。似以改封築之意擇日。故如是遲延矣。一祥曰。三月。則元有拘忌。當於念前後擇日矣。上謂崇祜曰。待工判奉審歸後。卽爲擇日入啓。可也。上命書傳敎曰。工曹判書奉審進去時。所佩訓禁將命召仍佩。待城門開進去事。從事官發牌聽傳敎。本職肅拜。亦令復命後爲之。上曰。畿伯與工判。偕進奉審以奏。可也。而今已夜深。待漏於城內。待城門開。卽爲進去。午時前復命。可也。璹曰。向來順陵官員守僕。有待決末處之之敎。近聞自政院。有仰稟之事云。而無文跡之頒下者。故敢達矣。上曰。戊戌年崇陵官及守僕。何以處之耶。璹曰。其時則官員守僕。有勿論之命矣。上曰。依戊戌年例爲之。可也。出擧條璹曰。國朝寶鑑中。宣廟朝壬辰倡義殉節人贈執義李光輪姓字。誤以趙字書之。昨年因其子孫上疏請改。有本板洗補之命。故內人頒賜諸件。已爲釐改。而至於宗廟奉安件。則因重臣鄭昌聖所奏。春秋奉審曝曬時。使之洗補矣。今番奉審後。宗廟物件修改。在今十九日。廟司欲因此時擧行。自校書館。亦以他六七字誤處。將欲同時洗補。而以無判下文蹟。不敢擅斷。來問於臣。故敢達矣。上曰。此非修改時可爲之事也。後當有因事開欌之日。其時可以洗補。以此付錄於太廟儀軌之意。分付。可也。出擧條上命書傳敎曰。新除授承旨。待明朝牌招。仍命退。諸臣以次退出。
정조 8년
行都承旨李亨逵坐直。左承旨未差。右承旨柳誼坐。左副承旨鄭東浚坐。右副承旨趙尙鎭坐。同副承旨洪仁浩坐直。注書沈晉賢仕直一員未差。假注書朴能源仕。事變假注書朴宗默仕。
정조 8년
傳于李亨逵曰。左副承旨入侍。
정조 8년
傳于李亨逵曰。來待諸臣入侍。
정조 8년
傳于李亨逵曰。同副承旨入侍。
정조 8년
以禁軍別將望筒。傳于洪仁浩曰。承旨竝擬。
정조 8년
兵曹口傳政事。以具明謙爲禁軍別將。
정조 8년
傳于李亨逵曰。承旨前望單子入之。
정조 8년
以訓鍊都監中軍望筒。傳于洪仁浩曰。前中軍仍任。
정조 8년
傳于洪仁浩曰。吏兵房承旨入侍。
정조 8년
李亨逵啓曰。吏曹判書徐有隣。參判金夏材。參議金憙牌不進推考傳旨及罷職傳旨。今方捧入。而開政命下之後。如是違牌。事甚未安。判書參判。更卽牌招。何如。傳曰。允。
정조 8년
有政。吏批。判書徐有隣進。參判金夏材式暇。參議金憙牌不進。同副承旨洪仁浩進。以洪良浩爲大司憲。曺遠振爲修撰。韓栢林爲掌樂主簿。南學訓導單金珍恪。
정조 8년
兵批。判書李𡊠病。參判吳大益病。參議李致中入直進。參知趙鼎鎭在外。右承旨柳誼進。以趙時俊金載瓚林錫喆爲副司直。
정조 8년
李亨逵啓曰。明日文臣製述試官望中。時無職名人員。令該曹口傳付軍職。何如。傳曰。允。
정조 8년
兵曹口傳政事。以沈豐之李時秀爲副司直。
정조 8년
傳于李亨逵曰。同副承旨。持祭報府入侍。
정조 8년
以司僕各差備入把馬數單子。傳于洪仁浩曰。減三十七匹。如是存減之後。掖隷輩萬一有侵徵之弊。自本寺草記。竝與不飭之司謁論罪。本寺如或掩置。現發於摘奸問知。難免其責。惕念察飭。今番則內外寺馬。從便通用。
정조 8년
右議政金熤。禮曹判書嚴璹。繕工監提調鄭一祥。觀象監提調李崇祜。禮曹佐郞李甲龍。繕工監監役宋奎瑞等健元陵陵上石物有頉處奉審書啓。臣等馳詣陵所。陵上西北邊乾方駕石互駕上引石石頭新折落下處及裳石交會覆縫石受傷處。曲墻北邊後面崩頹處。詳細奉審後。以周尺尺量。則引石折落者爲一尺八寸。覆縫石一條傷折爲三片是白遣。曲墻崩頹處。長六尺七寸。高二尺二寸。果如陵官所報。而駕石兩頭。年久有罅。次次動退。致有引石之折傷是白乎旀。引石頭落下之際。覆縫石破撲見折是白乎旀。陵上石物之有頉。至於如此。修改之節。不容少緩。卽令禮曹擇日修改爲白乎旀。有頉處始役前。亦有日字。其在重其事之道。不可無蓋覆之節。故以油芚掩封爲白臥乎事。
정조 8년
李亨逵。以禮曹言啓曰。健元陵陵上石物塗灰有頉處。來三月十六日寒食祭。兼告擧行事。已爲啓下矣。今當本陵改修之役。一體擧行。而曲墻後面崩頹處。亦爲同時修改之意。敢啓。傳曰。知道。曲墻修改及他方位塗灰之役。更思日後。猶未解凍。待寒食時修改。當日則引石罅隙有頉處修改似好。卿與戶工判。相議草記。可也。
정조 8년
李亨逵。以禮曹言啓曰。每年各陵展謁。春則二三月。秋則八九月。取稟事。曾有定式矣。今春展謁。定於何陵。而以何間擇日乎。敢稟。傳曰。春展謁。欲待解凍。行於近地陵寢矣。本陵引石罅隙有頉處改排之役。雖是霎時可完。本陵事體至重。伊日豈敢不躬詣審視。當依先朝甲申年本陵改柱設都監時親行展拜例。修改日。詣健元陵。展拜行祭。仍詣元陵展拜。以此知悉。春幸時畿邑。勿令措備之意。向有筵敎。今番展拜。雖出於不得已。言不可不信。亦依先朝庚辰年明陵行幸時傳敎。皆依京擧動例爲之。列邑分辦。切勿按例爲之之意。分付畿營過部字內後。橋梁之不得不修治處役人。竝自京廳。給價雇用。俾無一毫貽弊之端。可也。
정조 8년
李亨逵。以禮曹言啓曰。健元陵陵上石物有頉處修改吉日。令日官推擇。則今二月十八日辰時。十九日辰時。二十六日卯時。二十七日卯時。二十八日辰時俱吉云。以何日定行乎。敢稟。傳曰。以十九日爲之。
정조 8년
李亨逵。以禮曹言啓曰。健元陵陵上引石罅隙有頉處修改事。命下矣。修改吉日。依啓下日字。今二月十九日辰時擧行。而先告事由祭。同日曉頭行告安祭。所當事畢後。隨時設行。而旣有親祭之命。恐不必別爲設行。至於繕工監。則別定監役官。依例先期進去。所入石材及油灰等物。旣承筵中下敎。今方依此擧行之意。敢啓。傳曰。知道。勿爲別定監役官。戶曹別例房郞官一員。與本陵官眼同。行兼監役之事。可也。
정조 8년
李亨逵。以禮曹言啓曰。宗廟永寧殿永禧殿景慕宮。修改吉日。以今二月十九日。啓下矣。健元陵展謁相値。故更令日官推擇。則同月二十一日卯時爲吉云。以此日時擧行之意。知委。何如。傳曰。允。
정조 8년
洪仁浩。以兵曹言啓曰。今此健元陵展謁時。隨駕禁軍及馬步軍。以幾番幾哨磨鍊。而在前禁御兩營鄕軍停番時。訓局餘軍及禁御兩營騎士與標下軍兵。兩營大將中。率領留都矣。今番則何營大將留都乎。敢稟。傳曰。禁軍三番隨駕。挾輦軍以四百名磨鍊。而三百名隨駕。一百名替把。訓局步軍八哨。馬軍二哨。御營騎士二番。守摠代把軍。爲先後廂。後廂御營廳隨駕。留都則以禁衛營爲之。可也。
정조 8년
洪仁浩。以司僕言啓曰。今此陵幸時所把馬。極其苟簡。不可無變通之道。畿營入番馬。依昨年例。推移入把事。分付。何如。傳曰。允。
정조 8년
洪仁浩。以司僕言啓曰。今此健元陵行幸時。各差備入把馬磨鍊。別單書入。而其中驛馬。則令兵曹依前例知委各驛。使之直爲入把。何如。傳曰。允。
정조 8년
李亨逵。以吏曹言啓曰。新除授工曹佐郞崔興遠。除拜後過限未肅拜。依例改差。何如。傳曰。允。
정조 8년
李亨逵。以吏曹言啓曰。卽接兵曹移文。則以爲。本曹佐郞鄭益祚。曾經正郞。今拜此任。有違格例。不得冒據云。六曹郞官。曾經正郞。則不得拜其曹佐郞。曾有定式。臣之不察之失。惶恐待罪。而兵曹佐郞鄭益祚。依例改差。何如。傳曰。允。勿待罪。
정조 8년
鄭東浚。以吏曹言啓曰。今此景慕宮告由祭獻官。前都承旨沈豐之塡差。而時無職名。令該曹口傳付軍職。何如。傳曰。允。
정조 8년
柳誼。以兵曹言啓曰。今二月十七日。武臣堂上朔試射日次。而親臨文臣製述相値。不得爲之之意。敢啓。傳曰。知道。
정조 8년
甲辰二月十六日巳時。上御觀物軒。同副承旨入侍時。同副承旨洪仁浩。假注書朴能源。記事官李崑秀尹行任。以次進伏訖。上曰。都承旨入侍。李亨逵進伏。上曰。金憙當入親試試官文臣製述試望。改付標以入。可也。賤臣承命出傳。還爲進伏。上命仁浩。書傳敎曰。政官牌招開政。又命書傳敎曰。再明日璿源殿雨漏處修改時。戶禮曹則亞堂進參事。分付。上曰。諸大臣入來與否。知入。賤臣承命出傳。回奏曰。領府事及領左相。以病不來云矣。仍命退。諸臣以次退出。
정조 8년
甲辰二月十六日午時。上御誠正閣。來待諸臣入侍時。判中樞府事李徽之。右議政金熤。兼工曹判書具善復。戶曹判書鄭一祥。禮曹判書嚴璹。觀象監提調李崇祜。京畿監司沈頤之。行都承旨李亨逵。記事官沈晉賢。記注官金健修。記事官尹行任。以次進伏訖。上曰。左承旨入侍。健修承命出傳。與行左承旨具明謙偕入。徽之曰。數日日氣淸和。聖體。若何。上曰。一樣矣。徽之曰。陵寢石物。意外有頉。伏不勝驚心矣。上曰。解凍之時。不是異事。而事體莫重。極可驚悶。訓將畿伯奉審。則所見。如何。善復曰。年久陵寢有此意外之事。雖極驚心。今則無他道。只可以鐵牽補。四面皆用鐵裹之。外以石柱撑柱。新舊石之間罅隙處。以三方石插入補空。則似爲堅固矣。上曰。若如是爲之。則不可以役事論。自京措備運去。則不過半時。似可訖役矣。善復曰。然矣。上曰。莎草不必改之耶。善復曰。然矣。上曰。然則獻陵前例。不可用之矣。獻陵則以新石改備。今番則只是仍舊牽補之事也。善復曰。引石下罅隙處。臣以木枝插入。則至於三尺矣。上曰。以石片補之。如何。善復曰。鐵片亦無禁忌。從前皆用之。故今此石隙中。亦有掌許鐵片矣。熤曰。昨日以用鐵便否爲聖慮矣。今則舊例亦如此。依前爲之。則誠爲萬幸矣。上曰。自京造去。則楊州不必待令矣。上曰。壬方石。亦爲傾昃云矣。果如何。頤之曰。不但壬方石。四面多有罅隙處矣。上曰。今番則以石灰堅固塗隙。可也。役事時。陵上不必用遮日耶。僉曰。然矣。上曰。不用石柱。則亦無所妨耶。善復曰。只用鐵。則不堅固。似不可不用石柱矣。上曰。修改吉日。以何間推擇乎。崇祜曰。聞日官言。則二十八日大吉。十九日二十六日平吉云耳。上曰。二十八日稍遠。役處不大段。而屢日不改。誠極惶悚。以十九日爲之。似好矣。崇祜曰。十九日亦堪用云矣。上曰。四面補空石灰。必萬杵爲之。則似爲久遠之道。戶判爲先措備石灰。極力杵搗。以爲陵上諸處。一倂改塗之地。可也。石材則何以爲之耶。善復曰。牛耳山石品。甚好矣。上曰。不必浮來。或有取用於京中之道耶。一祥曰。城內亦有可用之石云耳。上曰。雖私家望柱石材亦無妨。須速圖取見。可也。一祥曰。與禮判更爲出去。更出見樣後。可以爲之矣。上曰。不必更往。石材則戶工判。自今日在京治石。而始役前一日進去。可也。頤之曰。厚薄長廣。足可自京爲之矣。上曰。遲久惶悚。不必取大吉日。以十九日始役。石材其前備待。好矣。工戶判先爲出去。依此擧行。善復曰。永祐園植木。有待時爲之之敎矣。方欲以今日植木。故敢此仰達矣。上曰。依此爲之。上曰。今此役事。專恃卿等矣。鄭判府若在。必當有意見。尤可愴然矣。璹曰。禮堂亦當進去矣。上曰。依爲之。命書傳敎曰。引石修改。別無工役之可言。改安時所入物種。已自京司措備。畿邑切勿待令之意。畿伯旣承筵敎。以此。申飭。又命書傳敎曰。本陵陵上引石罅隙有頉處。與年前長陵引石有頉處無異。此是霎時安排之役。依乙卯壬辰年例。禮曹堂郞進去修改。本陵事體。尤有重焉。今番則奉審進去。大臣及戶工判。一體進去事。分付。又命書陵幸草記批答。上曰。陵幸有命。治道何以爲之耶。頤之曰。似難善爲之矣。上曰。治道甚難。今日出送京營將校摘奸後。橋梁之不得不改處。自京廳雇軍爲之。似好矣。植炬亦置之。雖自京廳擧行。楊州牧使則不可不董察矣。頤之曰。莫重幸行。以臣營將校治道。不成事體。差使員則勢將差定矣。上曰。以楊州牧使爲之。似好矣。惠郞亦可爲之矣。熤曰。以惠郞爲差員。事體苟艱矣。上曰。目今畿內民憂方殷。差員則決不可如例爲之矣。璹曰。明日殿座時。臣見差別雲劍。而方進役所。何以爲之乎。上曰。別雲劍則以預差爲之。可也。上曰。軍士房。分付軍門。馬草皆令自京持去。都監中軍改望入之事。分付。可也。明謙承命先退。上曰。右相當先詣。各務差員。勿令待令。與戶工判先詣陵所。可也。熤等以次先退。上曰。擧行時急。都承旨入直。元陵往來將校。自今日使之待令於健元陵。可也。亨逵曰。行左承旨具明謙。纔蒙蕩滌之典。前兵使李漢泰。旣是同罪之人。故依定式。敢此仰達矣。上曰。一體蕩滌敍用。可也。出擧條命退。承史以次退出。